  Майя Бывальцева Тодмо луизы Ашальчи Оки нимо Йӧскалык премилэн выль лауреатъёсызлэн нимъёссы. Соосты юнматӥзы «Удмурт Кенеш» огазеяськонлэн выль исполкомезлэн 23-тӥ южтолэзе ортчем нырысетӥ кенешоназ. «Удмурт Кенеш» огазеяськонлэн Йӧскалык премиосъя комитетаз 6 кандидатъёсъя ужкагазъёс вуэмын вал — Ижкарысь, Якшур-Бодья, Вавож, Кияса, Эгра ёросъёсысь. Исполкомлэн ёзчиосыз кыксэ бырйизы. Со «Удмурт Кенешлэн» Кияса ёросысь ёзэтэзлэн ёзчиез, Вуж Салья гуртысь нылкышноослэн «Шуд» клубзылэн кивалтӥсез Марина Морякова но «Удмурт нылкышно кенешлэн» кивалтӥсез, Удмуртиысь дано журналист, Удмурт элькунлэн Кун премиезлэн лауреатэз Надежда Степанова», — ивортӥз «Удмуртия» агентстволы «Удмурт Кенеш» огазеяськонлэн тӧроез Татьяна Ишматова. Ашальчи Оки нимо премиен пусъё удмурт кылэз, лулчеберетэз азинтон ужын трос тыршись нылкышноосты. Йӧскалык премиосты сётозы 27-тӥ оштолэзе Можгаын. Со нуналэ отысь педколледжын нырысетӥ «Ашальчи лыдӟонъёс» ортчозы. Тегъёс: Удмуртия УдмуртКенеш АшальчиОки премия ТатьянаИшматова  